Papersnake/gushiwen huggingface dataset:
水浅舟滞解闷十绝
郑獬（宋代）

闻道春流下斗门，扁舟应得解南村。
欲看竹箭开新涨，更插杨枝记旧痕。
姑苏道中
罗与之（宋代）

满眼菰蒲翠扑衣，双双沙鸟漾斜晖。
闲愁一段如冰释，杨柳丛中出酒旗。
寿章儆庵师五十初度和韵四首 其四
何彦升（清代）

襟怀如月證前生，跨鹤扬州梦更清。独酌瓠园歌夜半，三番梅萼向春荣。

吟诗韵拹鸣冈凤，雅谊情联出谷莺。勉与同人赓一曲，聊将下里续新声。
游山和白沙晚酌韵十首 其七 南牌山
王渐逵（明代）

尽日耽吟对碧溪，酒迷今又被诗迷。歌从黄绮远堪续，格到刘诗已渐低。

寻向花源蜂蝶引，坐忘云雨鹁鸠提。曲肱小阁聊归去，岩畔从教湿径泥。
题善权寺
张祜（唐代）

碧峰南一寺，最胜是仙源。峻坂依岩壁，清泉泄洞门。

金函崇宝藏，玉树閟灵根。寄谢香花叟，高踪不可援。
近承南康朝请使君宠访林圃小酌至夜公权特惠
朱长文（宋代）

栝柏森森覆小台，凌风采菊共衔杯。
东篱寂寞陶翁醉，连骑缤纷卫相来。
放浪五湖渐钓客，均调玉烛仰璇魁。
秋河半夜檐前转，谁泛仙槎去却回。
龙爪峡
平恕（清代）

桂阳山攒剑锋快，峡里诸峰都倒挂。万条钟乳作之而，日炙风吹坚不坏。

两厓岌嶪斗飞动，俯瞰江心弄澎湃。蟠蟠尽护苍黑云，䨓䨓欲起雷霆怪。

左拿右攫向客舟，引蔓悬藤为骖絓。升天戏海聊一见，导以霓旌荫华盖。

缘厓滴水已如帘，更抉银河泻清派。一掌擎空瀑怒飞，散作满川烟雨霭。

轻如棼丝浓若云，未半随风卷天外。颇疑取水作甘澍，嘘吸川峦成狡狯。

中流堕石亦大奇，细皱玲珑胜雕绘。溯流渐进知更佳，平生已觉兹游最。
代书寄白波张景真辇运
邵雍（宋代）

秋入山河气象雄，不堪闲望老年中。金兰契重思无限，手足情多感未终。

半局残棋销白昼，一簪华发乱西风。唯君父子相知久，松桂心同色更同。
禅人并化主写真求赞
释正觉（宋代）

秋入眼角，春生鼻筒。
钳鎚坚外，橐签虚中。
世机抱瓮之拙，道用斲轮之工。
蜂採华房兮蜡脾酿蜜，犀酣桂毂兮兔鼻流通。
后苑赏花钓鱼应制
宋祁（宋代）

清籞披兰路，雕舆眷蕙辰。汉池平浴日，温树暗留春。

乐石来威凤，恩波上翠鳞。成文传睿唱，赓曲遍华绅。
四月八日病中寄昌甫
韩淲（宋代）

我毒发于腰，君疮作于背。君痛那可忍，我痛或可退。

清和清润时，晴雨在户外。安得如前年，名胜一谈会。
放小鱼
邵雍（宋代）

纤鳞不足留，此失一生休。
放尔江湖去，宽渠鼎镬忧。
更宜深避网，慎勿误吞钩。
天下多庖者，无令落庶羞。
辛酉秋吴画士写神
吴龙翰（宋代）

功名自有兜鍪辈，荣辱宁干蓑笠翁。
烦作田园作兴画，短檐斜日稻花风。
洞仙歌 读顾抱山《虎丘志》
王策（清代）

凤林诗老，爱云岩鹤涧。两屐孤篷岁寻遍。把英雄儿女，白石清泉，研秋露，细向松窗编纂。

兹丘原胜地，往迹千年，不共昆明劫灰变。怎我梦来时，水走峰移，似一夜、铎声驱转。

倒不如、卧向卷中游，还识得庐山，旧时真面。
寓陈杂诗十首
张耒（宋代）

朝雨如棼丝，咫尺不相辨。
俄然晨光漏，绀碧出天面。
天工易明晦，顷刻俄屡变。
今朝事大定，云物卷组练。
客有北来说，蝝生被数县。
谷穗无一粒，遗秆如立箭。
卑田成大泽，投种哀莫见。
官人懵不知，犹喜输租办。
兴怀及鳏寡，犹愧吾饱饭。
贤者之孝二百四十首·陆绩
林同（宋代）

陆郎作宾客，怀橘欲何为。
遣母当然事，袁公乃尔奇。
与月船周君话别 其二
王同祖（宋代）

鸭炉烟冷夜窗寒，著尽冬衣尚怯单。忽忆故人千里别，雁赍芳恨度扶栏。
绿绮七咏
曹勋（宋代）

巧辟轩窗面面风，坐收骏足玉关通。
渥洼汗血供龙驭，尽在凭栏指顾中。
雨中杂兴 其二
韩淲（宋代）

凉风固不恶，凉雨诚可佳。庭空鸟雀至，篱破藤蔓斜。

倦体得支吾，睡眼失昏花。门前客能来，我亦留茶瓜。
和崔若拙四时田家词四首之一
贺铸（宋代）

鼓声迎客醉还家，社树团栾日影斜。
共喜今年春赛好，缠头红有象生花。
奉先张明府休沐还乡，海亭宴集（探得阶字）
孟浩然（唐代）

自君理畿甸，予亦经江淮。万里书信断，数年云雨乖。

归来休浣书，始得赏心谐。朱绂恩虽重，沧洲趣每怀。

树低新舞阁，山对旧书斋。何以发秋兴，阴虫鸣夜阶。
归剡五首
释行海（宋代）

三十将成道未成，菱花频照意频惊。
百年得趣非容易，万事无心是太平。
白雪阳春谁欲听，青鞋布袜世相轻。
天台庐岳难忘处，泉石皆知旧姓名。
由会昌江口分路之宁都赋别五弟 其二
刘崧（元代）

青山黄叶几时归，南上独怜音信稀。老大庭闱终在念，艰难弟信且相依。

荒凉野日行人泪，缥缈山风游子衣。力学承家应赖汝，暂时分手莫相违。
再次竹溪韵三首
刘克庄（宋代）

健笔当年奡可排，岂知老挟病俱来。
芋梨煨熟曾分啖，榾柮烧残共画灰。
伏壁尚堪传学者，虞廷犹记和康哉。
向时同辇诸君子，输与村翁早乞骸。
寄宁和仲
彭汝砺（宋代）

凤山之泉，孔洁且长。止而不流，是不如污潢。

凤山之木，可栋大厦。舍而残之，是将与荆棘而并化。
山居诗
释延寿（宋代）

幽栖岂可事徒然，尽讽莲经夜坐禅。
吟裹有声皆实相，定中无坐不虚玄。
直教似月临千界，还遣如空度万缘。
从此必知宏此志，免教虚掷愧前贤。
送友晓发赴北
金涓（元代）

荒鸡三唱后，河汉正西流。太白孤星晓，中华大野秋。

树低江郭远，风急草烟收。此去金台上，观光乐胜游。
秋风叹一章感庭中古木也
郭之奇（明代）

秋风不静秋树喧，瑟瑟萧萧动我门。秋气长含终古恨，愁悲那我此时论。

秋树独深君子叹，悲回惜往倍销魂。物象多年殊故色，悽凉即事了晨昏。

秋风偏向空庭入，古木婆娑亦共翻。无多零叶随风转，应许孤枝寄日温。

叶畏风寒枝暖日，此中有雠兼有恩。始知肃杀非天意，使秋摇落使秋存。
次陈命美笏斋八景 其二 雉堞凌空
李之世（明代）

鳞鳞雉堞散鸦群，万井烟光凌紫氛。城下汲来沙井水，佛瓶茶灶两平分。
题花十绝句
程公许（宋代）

忆昨刘园共一杯，花虽多品未全开。
芳郊是处堪行乐，正用此时特事来。
万年春·缘甚修持
马钰（金朝）

缘甚修持，风仙钓出侵云构。灵苗秀。斡运真母。非是调羹手。小过谁无，语失当缄口。班行后。怎生依旧。除是随风走。
驺虞画赞
白居易（唐代）

孟山有兽，仁心毛质。不践生刍，不食生物。有道则见，非时不出。

三季巳还，退藏于密。我闻其名，徵之于书。不识其形，得之于图。

白质黑文，猊首虎躯。是耶非耶，孰知之乎。巳矣夫，巳矣夫，前不见往者，后不见来者，吁嗟乎驺虞。
和集贤侯学士分司丁侍御秋日雨霁之作
韦庄（唐代）

洛岸秋晴夕照长，凤楼龙阙倚清光。玉泉山净云初散，

金谷树多风正凉。席上客知蓬岛路，坐中寒有柏台霜。

多惭十载游梁士，却伴宾鸿入帝乡。
贞元旱岁
马异（唐代）

赤地炎都寸草无，百川水沸煮虫鱼。

定应焦烂无人救，泪落三篇古尚书。
奉酬泉 其二
韩驹（宋代）

驿骑持书自海旁，开篮剩喜子鱼香。红螺紫蛤俱羞避，独许渠侬近酒觞。
园居养疾以盆卉自娱各系小诗得十章 其一 璎珞柏
姚燮（清代）

植体坚不挠，纤末自脩整。密翠交砚泓，烟势蓄千顷。

最宜春屏山，佛髻罥斜影。
昼眠
郭印（宋代）

斋馆萧然静，从容得昼眠。
梦魂随栩栩，昼腹任便便。
不把分阴惜，能令杂虑捐。
觉来神观爽，依旧阅陈编。
送王羽林往秦州
李端（唐代）

秦州贵公子，汉日羽林郎。事主来中禁，荣亲上北堂。

輶车花拥路，宝剑雪生光。直扫三边靖，承恩向建章。
义帝陵
释显万（宋代）

祖龙智昏日月蚀，南公力欲麒麟斗。楚虽三户必亡秦，盛德宜然有其后。

鲁公违约火咸阳，咄嗟击出群雄右。豆分瓜剖听指颐，忍使黥徒贼孤幼。

籍也狐埋狐搰之，项伯宁不为家寇。真人如龙翔霸上，缟袒长风起襟袖。

终据皇图岂力为，雅张赤帜皆天授。可怜郴北东上坟，恨碧凄红春不茂。
观李参政墓
韩淲（宋代）

石壁云泉四十秋，儿时来往见风流。可堪松柏衣冠地，世事深沉懒转头。
次韵师伯浑见寄
陆游（宋代）

穷乡久客易消魂，短发秋来白几分。
梦泛扁舟镜湖月，身骑瘦马剑关云。
万钉宝带知何用，九转金丹幸有闻。
欲与先生同此计，会营茅舍近江滨。
丁酉九日南还别剩师叔
释今无（明代）

雁碛寒沙白，云峰野烧红。风声皆向北，人意未离东。

锡振边尘落，书缄血泪空。依依看寸晷，愁听暮天钟。
绍兴祀神州地祗十六首
佚名（隋代）

穆穆令闻，溥溥有容。
泽被万宇，靡不率从。
恭陈量币，明芳其衷。
礼亦宜之，享德攸同。
晏元献公挽歌辞二首 其二
沈遘（宋代）

四海尚多事，君心属太平。天胡不遗慭，邦早夺耆英。

柱石倾宫构，盐梅废鼎烹。斯人无复见，谁意在苍生。
大司徒白翁毕老先生蒙恩予告敬赋
郭文封（明代）

论道经邦亮一人，调元赞化茂孤卿。夹持日月双轮照，会感风云二气清。

鲁岱齐淄亚丰格，□松汉柏凛周行。勋崇民部无忧杞，眷渥离□□□桢。

草野黎颜谁菜色，岩廊嘉告尽葵诚。东南财赋饶飞挽，西北钟彝待系缨。

危论螭□余旧槛，高寻鸥渚惬新盟。三公不易凌中岳，一介精参□□□。

正是富民堪大拜，谁言益下不千璜。小吏渥膏□细雨，老臣垂照夜恒星。

金刀钱布同畴范，舟楫盐梅望汇征。粒粒聚恩如聚米，声声吹德胜吹笙。

茅堂遥忆攀龙谒，铃阁如闻啸虎声。挽回世道称真宰，会见皇王亿太平。
谢张使君梦弼馈春肉
元德明（金朝）

牙猪肋厚一尺玉，盐花入深蒸脱骨。韭芽蓼甲春满盘，走送茅斋慰幽独。

山人食贫才一粥，几被艾生嘲苜蓿。食前方丈非素怀，颇忆悬貆绕高屋。

呼来邻叟共一饱，为说使君方继肉。饥民待哺今几家，无策赞君惭此腹。

区区一肉见歌咏，说食书生良未足。却愁今夕梦寐间，有物踏破园蔬绿。
题邓真人遗址
王元（唐代）

三千功满轻升去，留得山前旧隐基。
但见白云长掩映，不知浮世几兴衰。
松梢风触霓旌动，棕叶霜沾鹤翅垂。
近代无人寻异事，野泉喷月泻秋池。
采桑子 其六
冯延巳（五代）

画堂灯煖帘栊卷，禁漏丁丁，雨罢寒生，一夜西窗梦不成。

玉娥重起添香印，回倚孤屏，不语含情，水调何人吹笛声。
洞仙歌（寄茅峰梁中砥）
张炎（宋代）

中峰壁立，挂飞来孤剑。苍雪纷纷堕晴藓。自当年诗酒，客里相逢，春尚好，鸥散烟波茂苑。

只今谁最老，种玉人间，消得梅花共清浅。问我入山期，但恐山深，松风把红尘吹断。望蓬莱、知隔几重云，料只隔中间，白云一片。
牛渚望谢眺青山二首 其一
宗臣（明代）

岁暮远行役，眷此清江湄。顾瞻江上峰，白云何葳甤。

伊人昔结江，英词光陆离。岁月不相待，高踪邈何之。

采采山上兰，烨烨山下芝。芳菲未终夕，白露忽已滋。

江流漫浩浩，佳人归何迟。山川无终极，人生会有时。

愿言崇远业，千载与子期。
负春
白居易（唐代）

病来道士教调气，老去山僧劝坐禅。

孤负春风杨柳曲，去年断酒到今年。
又拟古八首 其六
胡应麟（明代）

青鸟从南来，翩翩随风翔。口衔尺书至，乃自大海傍。

美人三岁别，沈忧热中肠。织成机中锦，拂拭烂生光。

下为连理枝，上为双凤凰。致之万里道，聊以充君床。

愿言勖斯义，旦夕毋相忘。
自题小像集唐十二首 其八
瞿士雅（清代）

写得衰容似十全，野情何限水云边。

武陵花木为谁茂，洛渚风流徒自怜。

还有寒酸堪笑处，亦应怀抱暗凄然。

隳形不敢栖华屋，水畔閒来上小船。
答贺者
项安世（宋代）

自闻诸贤兴，便谓我当出。
亲朋愿其贵，贺者日盈室。
虽感贺者情，奈此十年疾。
平生万事伪，独有病是实。
下床足挛圈，出户肤憯栗。
空怀魏牟心，未遇卢扁术。
向来谓求已，那料见今日。
幸逢世和平，吾愿良已毕。
诸贤致嘉靖，即与我身一。
政恐我自为，粗疏更难必。
秋夜有怀
李光（宋代）

金炉未冷旋添香，风静云开月到廊。何处独吹西塞曲，无人同醉北窗凉。

鳞鸿路隔书难寄，鼓角声迟夜渐长。明日欲寻真率约，浊醪时许过邻墙。
闻张隐直率范十九佑之游边寄之三首 其一
刘敞（宋代）

莫怪黄河来积石，又疑弱水隔昆崙。若嫌古记难全信，他日君归与细言。
集句 其三
闻人祥正（宋代）

清明时节好烟光，柳苑春深百草芳。一夜汉宫传蜡烛，柳边新火起严妆。
满江红
华岳（宋代）

懒取冠儿，只偏带、一枝翠柏。记刺指、封书罗带，尚余残血。愁入柳眉云黛蹙，汗凝桃脸胭脂湿。把玉纤、掩定古词名，猜谁识。瓶已坠，宁无阙。盟已负，难成匹。念当年亭院，画楼东北。烛影烧残蝴蝶梦，縠纹皱起鸳鸯翼。叹如今、憔悴意前欢，重门隔。
适越留别谯县张主簿申屠少府
孟浩然（唐代）

朝乘汴河流，夕次谯县界。幸值西风吹，得与故人会。

君学梅福隐，余从伯鸾迈。别后能相思，浮云在吴会。
赠筠州司户施文叔二绝句 其一
王庭圭（宋代）

高轩过我不停轮，风袂飘如出岭云。渭北江东无尽意，何时重得细论文。
致政孙从政挽词
范成大（宋代）

丈室推居士，安居称老夫。
回骸桑下饿，续命辙中枯。
重道几三叟，轻财似八厨。
欲知潜德报，青紫付遗孤。
【正宫】小梁州_朱颜绿鬓少
贯云石（元代）

朱颜绿鬓少年郎，都变做白发苍苍。尽教他花柳自芬芳，无心苍，不趁燕莺
忙。
【幺】东家醉了东家唱，西家再醉何妨？醉的强，醒的强，百年浑是醉，三
万六千场。
桃花如面柳如腰，他生的且自妖娆。醉阑乘兴会今宵，低低道，无语眼儿瞧。
【幺】揣着个羞脸儿娘行告，百般的撒吞妆夭。气的我心下焦，空憋忄，
莫不姻缘簿上，前世暗勾消。
相偎相抱正情浓，争忍西东？相逢争似不相逢！愁添重，我则怕画楼空。
【幺】垂杨渡口人相送，拜深深暗祝东风：“他去的高挂起帆，则愿休吹动。”
刚留一宿，天意肯相容？　春
春风花草满园香，马系在垂杨。桃红柳绿映池塘，堪游苍，沙暖睡鸳鸯。
【幺】宜晴宜雨宜阴，比西施淡抹浓妆。玉女弹，佳人唱，湖山堂上，直
吃醉何妨？　夏
画般撑入柳阴凉，一派笙簧。采莲人和采莲腔，声嘹亮，惊起宿鸳鸯。【幺
】佳人才子游船上，醉醺醺笑饮琼浆。归棹晚，湖光荡，一钩新月，十里芰荷香。　秋
芙蓉映水菊花黄，满目秋光。枯荷叶底鹭鸶藏，金风荡，飘动桂枝香。【幺
】雷峰塔畔登高望，见钱塘一派长江。湖水清，江潮漾，天边斜月，新雁两三行。　冬
彤去密布锁高峰，凛冽寒风。银河片片洒长空，梅梢冻，雪压路难通。【幺
】六桥顷刻如银洞，粉妆成九里寒松。酒满斟，笙歌送，玉船银棹，人在水晶宫。
巴到黄昏祷告天，焚起香烟。自从他去泪涟涟，关山还，抛闪的奴家孤枕独眠。
【幺】盼才郎早早成姻眷，知他是甚日何年？何年见可怜？可怜见俺成姻眷，
天地下团圆，带累的俺团圆。
登八咏楼有感
吕祖谦（宋代）

仲舒旧事无人记，家令风流一世倾。
天下何曾识真吏，古来几许尚虚名。
化钟
释居简（宋代）

试看大扣大鸣时，出冶顽铜亦自奇。弗是神通非妙用，虎岩炉鞴只如斯。
吴山绝句
高翥（宋代）

拂晓官来簿录时，未曾吹彻玉参差。
旁人不忍听鹦鹉，犹向金笼唤太师。
颂古八首
释道颜（宋代）

椎锣擂鼓转船头，席卷波翻喊激流。
洗脚上船乘快便，顺风相送下扬州。
瑞应白乌诗
金幼孜（明代）

圣皇端拱致雍熙，远贡祥乌自海涯。素质晶荧疑缀雪，奇姿净洁胜凝脂。

藏辉雅称栖琼岛，映日还宜傍玉墀。幸际升平瞻上瑞，虞廷堪比凤来仪。
闺思
顾大典（明代）

朝日斜照户，垂杨低拂床。
新篁未解箨，幽兰已谢芳。
桑蛾齐绕树，海燕竞窥梁。
玉箸流残粉，金炉冷夕香。
罗衾空有梦，无信往辽阳。
哀旅顺
黄遵宪（清代）

海水一泓烟九点，壮哉此地实天险。
炮台屹立如虎阚，红衣大将威望俨。
下有深池列巨舰，晴天雷轰夜电闪。
最高峰头纵远览，龙旗百丈迎风颭。
长城万里此为堑，鲸鹏相摩图一啖。
昂头侧睨视眈眈，伸手欲攫终不敢。
谓海可填山易撼，万鬼聚谋无此胆。
一朝瓦解成劫灰，闻道敌军蹈背来。
春日过金桥访友留饮题壁
郭谏臣（明代）

携舟閒过陆浑庄，绕路名花雨后香。十里暖烟迷竹坞，一篙春后没鱼梁。

座倾村酿因留久，盘摘园蔬引话长。自是主人能爱客，花前同取醉馀觞。
徐卿二子歌
杜甫（唐代）

君不见徐卿二子生绝奇，感应吉梦相追随。

孔子释氏亲抱送，并是天上麒麟儿。大儿九龄色清澈，

秋水为神玉为骨。小儿五岁气食牛，满堂宾客皆回头。

吾知徐公百不忧，积善衮衮生公侯。

丈夫生儿有如此二雏者，名位岂肯卑微休。
赵王访赵州州不下禅床图赞
释智愚（宋代）

坚不刚，柔不弱。七百甲子老翁，偏要用此一著。列土王来不下床，高风千古为标格。
月夜郊行
薛季宣（宋代）

旷野久晴霁，月娥添夜明。光浮渰水白，寒彻纩衣清。

颇复蓝关意，端为剡县行。灏然天宇内，应不负平生。
别所亲
林景熙（宋代）

人生重离别，况此双鬓蓬。
亭柳非故色，昨夜吹霜风。
临分复携手，野色犹蒙蒙。
愁深转无语，写入潺湲中。
一水分两支，来共高高峰。
出山暂相失，到海终相逢。
晓行
高翥（宋代）

跨马登长路，闻鸡度远关。
水光斜漾月，云影倒薶山。
人迹霜桥外，禽声烟树间。
自惭林下客，清梦未曾还。
日星晷
周玉箫（明代）

八节晨昏子半时，极星出地较高卑。
君心不似天经纬，日日归垣定不移。
次韵胡正卿
方回（元代）

长途疾足讵容休，政是嘶风抹电秋。
小复低回从吏隐，未应拘窘叹官囚。
声名甫逐涛江起，魂梦空随沁水流。
一顾即看逢伯乐，直须昼绣问刀头。
题阎立本画
程俱（宋代）

大块浮空转两轮，越南燕北共毫尘。齐州古莽应相笑，梦觉何人定识真。
曹仁宪谨荣寿 其三
黄枚（清代）

德泽波斯淡，讴歌载路闻。偕民登寿域，不老是神君。
句
释晓莹（宋代）

莫笑吾侬躭此癖。
送庞佑甫五首
韩元吉（宋代）

中宵櫂讴发，菰蒲翳明月。
月黑色忽行，恐堕蛟龙窟。
涌泉阁
释绍昙（宋代）

肆无碍辩若悬河，尺水能兴万丈波。
平地无端立层级，登高人少逐流多。
小园桃熟
张埴（宋代）

老子庐东信手栽，今经乱后实累累。天风暗拽云裳褪，晓日浓潮酒脸回。

向上可怜无佞处，从旁只恐有偷来。清晨笑摘枝头熟，且献千年王母杯。
己未九日子服老弟及仲宣诸友载酒见过坐间居厚庙令出示佳句叹伏之馀次韵为谢并呈同社诸名胜
朱熹（宋代）

篱菊斑斑半吐黄，沜中又报紫萸香。装成令节秋还晚，撩得高情老更狂。

载酒极知乖胜践，沾衣却免叹斜阳。馀年只恐逢辰少，吟罢君诗引兴长。
自香山泛舟归粤洲草堂漫兴
黄畿（明代）

日暮长风吹钓丝，扣舷歌向月明时。乾坤纳纳长如此，世事悠悠自不知。

积雨尽从沧海去，高山不逐白云移。等閒领得东皇意，草色花香总是诗。
龙虎山
江万里（宋代）

凿开风月长生地，占却烟霞不老身。
虚靖当年仙去后，未知丹诀付何人。
冰崖草堂赋
归有光（明代）

倚玉萦之孤峙兮，前娄水之迂萦。占恺爽于邑中兮，雄面势于萦阳。

有默斋之主人兮，搆冰崖之草堂。既命名之特异兮，讯斯义其谁当？

惟兹萦之秀丽兮，日悠然其可望。览云物之生态兮，忽朝暮之无常。

奚所夏暑冬寒兮，历四时而凝霜。知主人之远志兮，托幽遐以自将。

少负奇以抗节兮，抱终天于蛮荒。泣苍梧之不返兮，踰五岭以傍徨。

卒茕茕以自遂兮，廓天路之翱翔。执法度以匡主兮，志不毁乎直方。

逭鈇钺之严诛兮，即远窜乎夜郎。旋蒙恩以内徙兮，赖天王之圣明。

秉外台之宪节兮，赫金紫之辉煌。一朝去此而不顾兮，飘然来即乎故乡。

嗟夫，食肉之多鄙兮，人皆以衣锦为荣。终纷竞以火驰兮，日炎炎其无央。

似夸父之逐日兮，孰知暍而慕大清凉！吾览斯堂之名兮，洒然如御夫北风之𩗬。

追范蠡于五湖兮，见伯夷于首阳。佩明月之宝璐兮，然犹思乎褐裳。

厌鼎臑之盈望兮，志不去乎糟糠。开北牖以仰视兮，丹崖翠壁凛然冰壑之英。

恍乎雪萦之阳兮，冽冽乎冬气之长。朝受命而夕饮冰兮，吾尝闻此语于蒙庄。

嘉君子之德音兮，志志节之弥强。爰作赋以颂祷兮，祈寿考之无疆。
太息
陆游（宋代）

太息重太息，吾生谁与归？那知暮景迫，但觉故人稀。
避祸归犹困，忧谗默亦非。
今年贫彻底，拟卖旧渔矶。
张才叔屡作文公先生像如其生焉亦托名不朽矣
蔡沈（宋代）

才叔传神笔更奇，一分为二两无疑。
心追造物无穷巧，后代能名今可知。
玉楼春（红梅）
毛滂（宋代）

当日岭头相见处。玉骨冰肌元淡伫。近来因甚要浓妆，不管满城桃杏妒。

酒晕脸霞春暗度。认是东皇偏管顾。生罗衣褪为谁羞，香冷熏炉都不觑。
和子华游韩王园怀故园池莲红薇二首 其一
范纯仁（宋代）

丞相园池冠壁田，娉婷次第坼红莲。主人居守麟符重，谁见新妆照水妍。
澹圃访王闲仲及二弟渊季征叔留集作
胡应麟（明代）

夜久尊偏绿，更阑烛尚红。云霄三隽在，海岱二难空。

旧业东陵异，新欢北海同。那将季札剑，两地挂悲风。
乐春吟
邵雍（宋代）

四时唯爱春，春更家春分。
有暖温存物，无寒著莫人。
好花方蓓蕾，美酒正轻醇。
安乐窝中客，如何不半醺。
和临湘奉议孙敷山归田十咏 其六
徐经孙（宋代）

北窗自有来薰处，长夏何妨一枕高。竹薄未能遮照遍，西风我欲障葡萄。
念奴娇
元好问（金朝）

云间太华，笑苍然尘世，真成何物。玉井莲开花十丈，独立苍龙绝壁。

九点齐州，一杯沧海，半落天山雪。中原逐鹿，定知谁是雄杰。

我梦黄鹤移书，洪崖招隐，逸兴尊中发。箭筈天门飞不到，落日旌旗明灭。

华屋生存，丘山零落，几换青青发。人间休问，浩歌且醉明月。
舟中晚眺二首
白玉蟾（宋代）

不成无语立江滨，事事堪吟句句新。
白鹭前身真钓叟，青山今日是诗人。
梅花集句 其二○四
李龏（金朝）

触处是花开，孤高不受埃。春风别有意，时有暗香来。
和程文彧九日诗
郭印（宋代）

平生懒惰无拘逼，学道唯将寸阴惜。
手披目览不自勤，俯视仰观如有得。
王侯蝼蚁同丘墟，身外纷纷了无益。
况值秋风草木枯，仍惊羽檄文书急。
萧条情思殊曩时，畏见重阳百忧集。
花披黄金岂复知，酒送白衣元未识。
计侯开筵及芳辰，置我坐隅非恶客。
衰颜不红鬓失青，一笑颓然倚欢伯。
醉来说禅傍无人，若道个中嫌拣择。
古今一照事俱空，物我两忘心自适。
明朝梅福记新诗，锵铿未减金声掷。
何如邀我卧东篱，天地从教为幕席。
榴花村吊宋义士熊将军飞 其一
屈大均（明代）

东官自是英雄地，熊氏将军首建威。血溅单于边草湿，魂随少帝海天飞。

花溪阴雨闻金鼓，玉峤春风长蕨薇。一片战场当县出，至今人士重无衣。
桃花鸂鶒
张侃（宋代）

画工天机高，腕有万钧力。把笔解写生，妙处欠人识。

地深烟自引，云敛望不极。谁知只尺间，卷藏栖座侧。

桃枝糁浅红，羞带燕支色。经时叹芳跗，数片堕晴碧。

政缘景色饶，讵忍光阴掷。波心自在流，夕照苦见逼。

雌蜂不受影，容此双鸂鶒。睨目且裴回，暂收西去翼。

笼宽终难驯，水满好脩饰。旁人莫痴心，乘势事箭弋。

庶几久相忘，飞浮欣得得。连旬暑送风，对此融胸臆。

不必形似求，枉费半圭墨。
寄呈漳守李侍郎元善四首
王迈（宋代）

向来大姓虐穷闾，千亩农田浚作渠。
点吏鹰豪争攫肉，骄儿螂怒敢当车。
老丞嫉恶无容忍，直禾诛欲剪锄。
解印此曹称快甚，惟民与士最愁子。
潘令度送牡丹绝句
苏籀（宋代）

剧美温馨逞瑰媚，腻红殷紫叠重台。
芳晨华月临春阁，倚丽凝娇岂易栽。
寄题春谷监簿
胡仲弓（宋代）

敲碎吟扉杳不闻，数声犬吠谷中云。
几番欲去重回首，立尽斜阳不见君。
山居杂诗九十首
曹勋（宋代）

新春遨西湖，结伴每有侣。
岂意气差忒，旬中自寒暑。
欣欣一日晴，愀愀三日雨。
谓言爱酒伴，有酒谁能湑。
筑舍
陆游（宋代）

筑舍水云乡，萧然似净坊。
粥铛菰米滑，羹釜药苗香。
素壁图嵩华，明窗读老庄。
与人元淡淡，不是故相忘。
杨州官满辞后土题玉立亭
崔与之（宋代）

天上人间一树花，五年於此驻高牙。
不随红药矜春色，为爱霜筠耐岁华。
四塞风沈天籁寂，半庭月冷市尘赊。
临行更致平安祝，一炷清香十万家。
春日过金冲垣涤烦坞
雪溪映（明代）

踏沙春路迟，柳倒却如眉。
因入竹间室，闲吟壁上诗。
护花常换土，割水暂通池。
延赏欲终日，涤烦茗苦时。
思归
虞俦（宋代）

风雨连朝作伴牢，只堪痛饮读离骚。
谁知老境侵腰脚，早是多情惜鬓毛。
杖屦出门还有碍，簿书堆案敢辞劳。
年来俯仰终无补，尚欠归田一著高。
读舅氏欧耐轩遗槁
陈宜甫（元代）

舅没于今二十年，文章零落更谁传。朝廷不喜刘蕡策，风月空留李贺篇。

得米养亲供子职，有才无命岂天然。人言我貌偏相似，收读群书即旧毡。
吊轵道赋附邵平歌
王昌龄（唐代）

道不虚行兮，史鳅没位，吾宁范伯之徒欤，感夷齐而多愧。

麟凤远去，龙则死之，河水洋洋兮，先师莫归。往者不可谏，来者吾谁欺？

始退身以进道，曷飏言而受非，彼萧相国知予乎布衣。
试院对月
王安中（宋代）

我行无町畦，忽逐春波起。平明发邺城，暮宿清河涘。

谯楼唱晚静，驿树惊飙驭。亭亭华月上，熠熠繁星委。

含晖穿幔翠，度影入窗绮。悲来兴视夜，空庭纵幽履。

飘如浮海仙，飞步不濡水。
酥
张蕴（宋代）

兼味醍醐外，分身乳酪中。
江南鸣穉犊，塞上寄飞鸿。
乾雨看如幻，生盐讶渐融。
腊残犹有待，煎取牡丹红。
偈十六首 其二
释行瑛（宋代）

乌长飞，兔不住，暑往寒来朝复暮。朱颜未改白发生，三界茫茫何处去。

本源自性无凋变，千圣皆从影中现。不离当处常湛然，觅则知君不可见。

忽然见，倒骑牛兮入佛殿。
送临津房少府
杨炯（唐代）

岐路三秋别，江津万里长。烟霞驻征盖，弦奏促飞觞。

阶树含斜日，池风泛早凉。赠言未终竟，流涕忽沾裳。
惠山秋夜
朱澜（金朝）

大道本廖廓，至人体虚空。因兹白云意，来卧烟霞中。

境静无纤尘，籁绝惟天风。湖月激夜明，霜气催秋丛。

山荒闭洞壑，瘦鹤鸣寒松。到此悔利名，役役真牢笼。
和姚复庄燮《赠别黄大使四章即题其百药山房诗卷》原韵 其二
黄若济（清代）

太原裼裘来，群知是天人。阿瞒捉刀立，胡奴谛其真。

浊世尚皮毛，抵掌效仪秦。毋乃优孟似，不足对大宾。

鸾皇半空翔，肯与鹅鹜驯？轮囷复芬郁，我方识卿云。
偈六十三首 其四十七
释道宁（宋代）

一人发真归源，十方虚空，悉皆销殒。浑家不是不进步，无奈当门荆棘生。
疏林远岫图写赠子素征
倪瓒（元代）

已从沤鸟狎云深，老我无机似汉阴。
采采菊花犹满地，萧萧霜发不胜簪。
南游阻绝伤多垒，北望艰危折寸心。
家在吴淞江水上，清猿啼处有枫林。
挽李卿俦老二首
刘克庄（宋代）

人物今衰少，惟侯智勇兼。
悲风起关塞，斜日薄嵫崦。
老子无从涕，诸贤不及髯。
知心惟蜀李，应为发幽潜。
孔同知孔圣衣裔垂念逆旅用意勤甚诗以谢之
家铉翁（宋代）

岩岩鲁山高，可望不可即。
袖有一瓣香，无路瞻圣域。
朅来高河阳，乃在天壤北。
离群久索居，心茅殆欲塞。
人言圣哲孙，来凭贰车式。
洙源分派清，龟蒙见孤崱。
愿傚陈亢问，少祛樊须惑。
莫为徐群先，未遂仪封识。
良朋忽踵门，厚意传矜恻。
分我纖纩温，贲我素丝緎。
寒谷回春温，古道见颜色。
洪惟夫子墙，如天有辰极。
六经恢衣被，万化视法则。
嗟我早端诚，求道未有得。
暮年遭时屯，愿跻愈自力。
圣壁多旧藏，闻孙世秉德。
稽首求一言，书绅永为式。
张持荷以二诗见贻不敢虚辱次韵奉酬
喻良能（宋代）

南湖骑马似知章，熟醉清吟锦瑟傍。
不分鹜行遮电眼，偷闲检校水云乡。
次韵龚尧佐帐勾晨起感怀
释道潜（宋代）

造物纷纷自变更，达人何用较前程。芭蕉身世荣枯久，胡蝶梦魂来往轻。

隔屋相惊铜漏尽，开扉犹爱玉绳横。应嫌百吏凫行进，簿领文书与案平。
落成王朝奉庙以薄恙不获预谢谢刘宰并诸乡丈
陈傅良（宋代）

却向平时念后艰，榱题百尺忽如山。
谁将西上逢人问，令尹何如此一班。
上亭北轩对月吹笛得才元舍人昭华引醉霜月草
文同（宋代）

群山暝色烟开后，远水寒光雨过时。
今夜何人醉霜月，卧听缑岭玉参差。
眠轻
戴栩（宋代）

眠轻梦不定，晨户入疏风。
清坐一遐想，古人皆大空。
少言训俗客，忍事付天公。
只了此生足，不嗟吾道穷。
看花呈子华内翰
欧阳修（宋代）

老虽可憎还可嗟，病眼眵昏愁看花。
不知花开桃与李，但见红白何交加。
春深雨露新洗濯，日暖金碧相辉华。
浮香著物收不得，含意欲吐情无涯。
可爱◇帘静相对，最宜落日初西斜。
时倾锡壶共斟酌，及此蜂鸟方諠哗。
凡花易见不足数，禁◇难到堪归夸。
老病对此不知厌，年少何用苦思家。
题陈仲礼四知轩且当折柳之意
吴儆（宋代）

陈侯一世豪，笔力万人敌。
卧之百尺楼，平视刘玄德。
收敛湖海气，一室仅容膝。
平生不欺心，自护如拱璧。
客来问字细论文，旋糶官粱买酒樽。
夜深四壁冷彻骨，酒酣一笑温如春。
三年官满何所畜，满船稚乳收几束。
长安侯门高於天，束薪炊米桂炊玉。
问君持此将安归，君言岁收可百斛。
吾侪本无膏粱念，况今老矣其何欲。
宰相时来则为之，切莫倒行夸食肉。
酬潘及甫
刘攽（宋代）

困学那知三代英，定交良愧十年兄。断鸿陈迹悲朝露，乔木孤飞念友生。

樽酒相逢开口笑，风波远别使人惊。海边春色青青柳，泪落阳关最后声。
中秋
王中立（宋代）

印透山河影，照开天地心。
人世有昏晓，我胸无古今。
陈玉叔学宪见讯且索余手书聊尔答寄
王世贞（明代）

四塞军城黯不舒，双鸿宛转下前除。椷开汉浦珠贻后，句就巴江锦浣馀。

讲德朝廷过地节，传经弟子有相如。夫君素擅银钩美，肯问王家野鹜书。
赠薛播州诗·其十四
杨素（隋代）

衔悲向南浦，寒色黯沈沈。
风起洞庭险，烟生云梦深。
独飞时慕侣，寡和乍孤音。
木落悲时暮，时暮感离心。
离心多苦调，岂假雍门琴。
齐天乐 独游龙树寺，有怀半塘、次珊
朱祖谋（清代）

高林叶叶无留意，长安顿惊秋少。泪掩疏襟，愁呼断角，新结伤高怀抱。

归艎路渺。对摇落沧洲，梦痕千绕。立尽斜阳，故人不共雁程到。

清游经乱更减，旧时嵌壁句，空委烟草。故国骖鸾，飞仙拥鹤，消息微闻江表。

离心悄悄。付一笛黄昏，水风残调。寄语南云，茂陵人渐老。
戏呈峨眉僧正简之颂
黄庭坚（宋代）

普贤菩萨不来，山谷老人不去。
夜来月上胜峰，说尽萨提露布。
夜起峨眉衲子，脚酸不到中路。
杜鹃识甚闹忙，刚道不如归去。
望海潮 和严荪友照黛词
顾贞观（清代）

山围拥髻，楼开照黛，尽容生老柔乡。一抹愁烟，三分梦雨，频来好处凄凉。

何许最难忘。向扫眉才子，诉与何妨。生怕添愁，只言陈事莫思量。

是谁分付成双，记深盟浅诺，弄玉骑羊。退粉翎寒，倾心叶重，曾教费尽端详。

待谱就新妆。怕不堪持赠，翠佩明珰。真贴谁传，为伊临个十三行。
西亭
韦应物（唐代）

亭宇丽朝景，帘牖散暄风。小山初构石，珍树正然红。

弱藤已扶树，幽兰欲成丛。芳心幸如此，佳人时不同。
喜公自北归携饮阿房有赠 其一
许国佐（明代）

乐府书相得，惟多行路难。呼心夜半出，并影醉中看。

错料一生事，深惭范叔寒。笑啼俱不必，种种托和盘。
夜窗急雨迅雷简章生行父六韵
胡应麟（明代）

入夜天威动，羁人赋式微。疾雷穿瓦落，惊电掣垣飞。

鹳鹤抟空迅，鱼虾掠岸肥。凉生青竹簟，暑净绿萝扉。

积潦盈川谷，愁霖涨海圻。将因湖水畔，对濯芰荷衣。
舟宿
余京（宋代）

舟宿成吾懒，推篷尚拥衾。晓烟孤塔失，细雨一村深。

春浅余寒气，人闲见定心。家书败游兴，不问客浮沈。
瑞鹤仙（寿叶路钤）
王迈（宋代）

芳菲春二月。正软红尘里，踏青时节。山川孕人杰。好赤城丹洞，丰姿奇绝。云霄阀阅。个精神、清如玉雪。看谈兵议论，风霆舞剑，刚肠如钎。闻说。年方英妙，已向城边，飞书驰捷。誓清击楫。宁久此，淹车辙。对花朝称寿，朱颜未老，尽有功名事业。便张韩刘岳传名，何如一叶。
题水石古松图
唐文凤（明代）

高松未化龙，僵立古涧旁。飞泉落天外，悬流千丈强。

势来苍石峡，六月洒雪霜。滔滔朝宗意，入海潴汪洋。

嗤彼采药儿，一苇何由航。曷若长在山，触石锵琳琅。

犹疑水乐洞，常居白云乡。谁人胸次阔，点染归毫芒。

浅波饥鹤立，渟渊蛰蛟藏。潇潇杂风雨，灵根茯苓香。

我欲问群仙，乞我辟谷方。大材当爱护，留待作栋梁。
张义立得古井以木为甃命曰亨泉而求余诗
魏了翁（宋代）

井居安其地，井通会其时。
地维人所宅，时乃天这为。
方冬群动息，水德潜清漪。
而随春木升，环顶活华滋，
性情固下润，功用由上齐。
孰若无事中，一降一腾之。
是理契天运，达观正在兹。
张侯得木井，妙制参皇犧。
其间相生意，似非俗人知。
堙废几何年，而独与侯期。
书来属共赋，此理难下词。
但於井之象，发我深沈思。
且如初升五，泰通人所资。
乃於巽入坎，中含兑承离。
通塞靡自遂，睽遇若有司。
坎惟生於一，孚实以为基。
世途自亨否，我德无成亏。
属侯善疏瀹，毋俾纤尘缁。
不食吾不即，食之吾不私。
小大随所汲，辩义而审施。
客来问出处，为诵亨泉诗。
宋章庙乐舞歌十五首 其三 引牲乐
殷淡（南北朝）

维诚洁飨，维孝奠灵。敬芬黍稷，敬涤牺牲。骍茧在豢，载溢载丰。

以承宗祀，以肃皇衷。萧芳四举，华火周传。神监孔昭，嘉是柔牷。
避暑山庄三十六景诗 其九 四面云山
弘历（清代）

轩窗彻四面，岩谷俯千重。奚数荆关迹，堪寻佺羡踪。

林疏为风拂，峰现忽云封。策骑遵崎栈，时看白鹿逢。
减字木兰花（诸斋作真率会、又用前韵赋木兰花令三首）
沈瀛（宋代）

陋人居止。旬一集真终日喜。先自薰风堂名。客目轮流次第通。

昔贤置酒。十老半千年纪寿。知彼由何。真处闲中日月多。
谢人送常州草虫扇
杨万里（宋代）

生怕炎天老又逢，草虫扇子献奇功。
还将多稼亭前月，卷尽西奇柳上风。
蚱蜢翅轻涂翡翠，蜻蜓腰细滴猩红。
旧时绿鬓常州守，今作霜髯一秃翁。
崇政殿试御试贡士中昃不暇食因私赋
宋庠（宋代）

曩圣勤周日，虚怀轸睿思。
方图天辑命，讵恤食踰时。
坐诫繁机壅，居忘侧景疲。
眷贤资德饱，询善尉调饥。
事帝心还小，康功服更卑。
巍巍七百祚，归报谅由斯。
登岱
邹炳泰（清代）

苍崖回合磴千重，直上天门紫气浓。绝顶无云生下界，深宵迎日自中峰。

玉苔阴润悬淙涧，仙佩朝鸣偃岫松。经峪幔亭颓落尽，不须高唱溯登封。
刘朝散长源淮夫刘先生彝之子孝弟有贤行年六十一且致仕侍其亲义兴为赋诗一首
程俱（宋代）

刘侯六十衣綵衣，上堂娱戏如婴儿。慈颜华发顾之笑，坐令寒日生春晖。

折腰敛板三十载，晚登名籍黄金闺。绯衫裹束不料暖，况坐筦库穷刀锥。

古心古貌乃天与，虽欲妩媚将安施。一朝拂袖不回顾，择邻问舍荆溪湄。

人言家徒四壁立，如君四壁初无之。我知刘侯有至乐，视世五鼎同糠糜。

分阴不博双白璧，啜菽自作羔豚肥。有儿教饬知礼节，不以口耳传书诗。

应门侍坐走前后，翼翼想见名家规。天恩优老命之仕，俾继禄食安其私。

古人未必兼有此，笃行知足如君稀。圣皇侧席思厚俗，诏取八行登前龟。

向来蒲轮走四海，有贤如此谁当知。冥鸿一举不可挽，道路仰首空嗟咨。
端礼知宗宠示水石六轴戏作此诗归之
李纲（宋代）

闽溪盘屈七百里，赣水湍泻十八滩。何人作此极变态，使我当暑毛骨寒。

小山屹立奔猛里，飞浪汹动巉岩间。喧豗似有雷霆响，回薄乍疑霜雪翻。

枯槎石上尽坚瘦，苍波喷浸尺度悭。画工不复画舟楫，意谓绝险无敢干。

岂知操舟若神者，出没涛濑心甚闲。崎岖世路更巇恶，返视此画平而安。
邸报
郭祥正（宋代）

立法新三省，论材只数公。簿书期会正，风俗见闻同。

边塞疮痍后，朝廷气概中。不才思献赋，天路恐难通。
感事
李石（宋代）

三起复三眠，吹花涨雨烟。
浮萍增采色，轻压绿池莲。
高安别苏野塘三首
裘万顷（宋代）

胸中泉石真成癖，纸上云烟总是诗。
分我渔舟三四个，故山归去弄涟漪。
春暮同敬亭贻谋泛月 其四
敦敏（清代）

微波潋滟月玲珑，深夜迎人擘柳风。重酌残杯回船尾，一篙遥指小桥东。
咏怀
苏泂（宋代）

初夏腓草木，园绿胜春深。
微雨洒高栋，好风吹我襟。
徘徊花下径，独往玩层阴。
东西燕雀飞，寂寞鸾凤音。
人生积累资，培塿升高岑。
陈力正不能，前修愧周任。
何时歌物阜，薰兮入舜琴。
俯仰终所为，于以达吾心。
郡斋鹤飞来作三诗还之
陈造（宋代）

倒颊翘然望四遐，芝田悬圃不应赊。
仙仙飞傍茅茨下，误认西湖处士家。
云巢岱顶有行宫数宇偶为夜宿诗云滃然云作巢辄以名之
弘历（清代）

云以山为体，山以云为衣。始悟云山境，元气相因依。

言二固不可，云一亦何为。结宇贮云采，开窗纳山姿。

踞榻灵根动，搴幔有渰萋。下云为我舆，上云为我帷。

题壁带云书，云兮初不知。
谢孙仲益察院借示诗卷
张守（宋代）

客游跨两春，胸次饱尘滓。无人抉河汉，为我一浣洗。

故人富清抉，放笔如翻水。此间渺无津，滂沛到笔底。

长须遣大轴，光彩照窗几。我时食对案，惊喜失箸匕。

风雅间何阔，稍复闻正始。涤除尘想灭，肝肺挹清泚。

早年上金闺，气劘诸彦垒。风斤运无旁，四座羞血指。

骎骎跨骢马，奔轮不容柅。负大难为力，得坎聊复止。

熙辰崇盛典，润色待东里。风云吐愤郁，事业振奇伟。

馀暇赋天台，金声追祖祢。
对雪
杜甫（唐代）

战哭多新鬼，愁吟独老翁。
乱云低薄暮，急雪舞回风。
瓢弃尊无绿，炉存火似红。
数州消息断，愁坐正书空。
挽朱监庙明二首
廖行之（宋代）

平生知己几何人，高谊如君最好亲。
鹤盖不随青眼顾，鸡窗唯有白头新。
今谁肯借周瑜宅，待我深知管仲贫。
肠断眼穿明月岭，九河倾泪一沾巾。
扫花游 寿李母池宜人七旬、漱梅茂才令堂六旬同庆
洪炳文（清代）

金萱两树，是姊妹花枝，同根连理。小春至矣。正梅香岭上，酒香瓮底。

设帨良辰，争羡名门御李。莱衣戏。弄周甲古稀，先后能记。

庆象贤竞美。有令子文孙，兰苕瑜珥。鹊声报喜。认婺星分野，斗牛宫里。

吹到双成，管取玉笙洗耳。曲终未。顾洪崖、捧觞而起。
绍兴祀大火十二首 荧惑位酌献用《祐安》。
郊庙朝会歌辞（宋代）

皇念有神，介我戬谷。登时休明，有此美禄。酌言献之，有飶其香。

神兮燕娭，醉此嘉觞。
长江二首
杜甫（唐代）

众水会涪万，瞿塘争一门。
朝宗人共挹，盗贼尔谁尊。
孤石隐如马，高萝垂饮猿。
归心异波浪，何事即飞翻。
浩浩终不息，乃知东极临。
众流归海意，万国奉君心。
色借潇湘阔，声驱滟滪深。
未辞添雾雨，接上遇衣襟。
诸亲庆弥正弥远及具叔怀恩命复会致语口号
史浩（宋代）

都城赐第起祥云，知是君王贵老人。罗绮丛中喧鼓吹，楼台影里聚簪绅。

剩添风月非钱买，赢得樽罍到手频。他日华堂重此会，主宾朱紫耀青春。
送司马学士君实通判郓州
梅尧臣（宋代）

君家世典史，君复续祖为。
兰台未成书，汶阳从已知。
将行我何赠，一诵溪堂诗。
闻彼多蒲鱼，可助鼎与卮。
在昔阮嗣宗，初赴东平时。
醉扶乘蹇驴，图画犹可披。
今见国门外，徒驭不驱驰。
十里马一歇，五里车一脂。
不得同雁群，相送过寒陂
范大参入觐颇爱鄙作以诗谢之
姜特立（宋代）

问句石湖老，如将月指标。
枯中说滋润，高处戒虚憍。
颇许唐音近，宁论汉道遥。
正声今在耳，万乐听箫韶。
郡集
孔平仲（宋代）

旋彻银杯泛海螺，故人相遇乐如何。东西合作双双舞，工拙分如一一歌。

吹角共惊冬晷短，添炉更觉晚寒多。不须苦鍊登州语，大抵东音唯与阿。
句 其二
释警玄（宋代）

大洋海底红尘起，须弥顶上水横流。
泰和罗氏家传四图诗 其一 纯孝
李东阳（明代）

旌门自何年，宋朝南渡后。借问旌者谁，县东罗伯寿。

忆当刲股时，见母不自救。本无营利心，谁遣为名贸。

皇天有锡类，遗体神所佑。五世旌贤科，贻谋竟堂构。

卓哉孝子家，永为忠臣胄。
送松坡下第调官南归
胡仲弓（宋代）

同点龙门额，君先赋式微。
自怜为客久，不忍送人归。
受钺张油幙，行囊富彩衣。
江干回首处，云树两依依。
除夜雪中
吾丘衍（元代）

万火千门俗，浮天万井烟。雪中逢此夕，老去惜残年。

柏叶寒新采，椒花喜屡传。春风幸可待，更雨坐灯前。
和后村二首 其一
林希逸（宋代）

琼筵追补庆樗庵，寿宿荧荧耀斗南。诗胜卢仝酬马异，客无李四与张三。

颜红鬓白国元老，眼赤腰黄世美谈。索和多惭供狗尾，公如大楚仆毛聃。
摩尼歌
释印肃（宋代）

一颗摩尼非玉贝，不动随机方便快。
无边无表实先天，亘古迄今无覆盖。
六和同，心不在，
放荡汪洋尘世外。个中无可表真如，
不灭不生谁不爱。卓顽空，
立世界，非界非空有谁解。
返已回观一物无，光大圆融含百怪。
珠体坚，吉怪坏，
幻化元空灵本在。三十年看水牯牛，
祗个沩山实奇最。华林子，
通非内，蹋倒净瓶绝待对。
天上天下独玄灵，直至如今少人会。
老南泉，逞见解，
提起猫儿人不买。一刀两断不曾分，
主伴重重元不背。了非言，
闻妙海，赞火逢烟莫放退。
忽然杲日烁冰霜，不立微尘谁受罪。
天网恢，非结解，
遍布弥漫这三昧。堪笑衡阳没量人，
弥勒光中拖布袋。
阮郎归
周紫芝（宋代）

酴醿花谢日迟迟。杨花无数飞。章台侧畔尽风吹。飘零无定期。

烟漠漠，草萋萋。江南春尽时。可怜踪迹尚东西。故园何日归。
九月下旬有作二首
张耒（宋代）

今辰九月末，秋物能几许。
翩翩风中叶，卷卷自飞舞。
余姿不复妍，日夜逐尘土。
寥寥空枝高，但有寒鸟聚。
天时不汝留，变化竟谁主。
今古无奈何，悲歌徒自苦。
戊申看花诗
余怀（清代）

寺对钟陵第一峰，娑罗树下午阴浓。
此身飘泊莺花海，踏遍蓬山仗短筇。
黄山
杨公远（宋代）

古今墨客兼骚客，推许黄山甲众山。
三十六峰层汉外，百千万岫乱云间。
炼丹帝往名长在，捣药仙归臼已閒。
叶落花开人寂寂，雄鸣雌和鸟关关。
瀑湍岩罅常飞沫，砂现崖巅未带殷。
水畔青牛眠正稳，源头白鹿去仍还。
清潭易见鱼翻锦，幽洞难窥豹露斑。
著罢棋枰留嶂顶，流来桃片点溪湾。
鸾翔弄影非无侣，鹤唳冲天岂类鹇。
空谷伐柯樵父远，平川唤犊牧儿顽。
石瓶倾注泉那竭，瑶草敷荣地匪悭。
老桧络藤缠天矫，苍苔蚀径绕回环。
遥知衲子明空苦，应笑含夫竞触蛮。
断续小桥艰跋涉，崎岖绝磴费跻攀。
枝头果熟猿争取，树杪梢枯鹊为删。
虎踞风前疑啸吼，龙潜潭底想盘跧。
水帘珠贯何曾卷，石室云封底用闩。
对峙容浮高耸峭，合流曹院响湲潺。
汤泉浴起能轻骨，药鼎餐遗可驻颜。
胜概不穷吟不尽，一时模写在人寰。
咏雪
石延年（宋代）

台上魂消犹似蝶，楼中妆暖不成梅。
乱随瑶水冰先释，试伴琼林萼并开。
沈周枫落吴江图
弘历（清代）

崔家逸句真无匹，沈氏粗皴亦绝胜。小住吴江诗画里，身披寒籁眄空澄。
与王壬秋夜话
潭溥（清代）

清磬飞檐下五更，湘天归梦续前盟。十年旧服缁尘在，一夜深谈白发生。

酒影苍茫照湖月，诗情凄楚入边声。故园聚散初何定，正苦关山未息兵。
秋宵月下话休文遗迹
叶颙（元代）

石井烟迷半藓荒，休文遗迹堕微茫。刺桐影冷秋风爽，桂子清香夜月凉。

山洞出云舒画簇，江波翻浪焕文章。汀兰涧芷春常在，人去楼空几夕阳。
秋怀五首
孙嵩（宋代）

秋虫日以喧，秋树日以疏。
君听草根蛩，泣吊风中梧。
壮士秋怀涕，及此清霜初。
七月二十五日重过九江前附洋船曾泊于此
金应澍（清代）

烽火连年不可留，春风相送记江头。同浮彭蠡过长夏，重到浔阳又早秋。

一水寻源分九派，半途滞迹老孤舟。云山缭绕频东望，却悔当时忍远游。
摸鱼儿·更官消几番风雨
辛弃疾（宋代）

淳熙己亥，自湖北漕移湖南，同官王正之置酒小山亭，为赋。

更官消、几番风雨，匆匆春又归去。惜春长怕花开早，何况落红无数。春且住，见说道、天涯芳草无归路。怨春不语。算只有殷勤，画檐蛛网，尽日惹飞絮。(怕 一作：恨)
长门事，准拟佳期又误。蛾眉曾有人妒。千金纵买相如赋，脉脉此情谁诉？君莫舞，君不见、玉环飞燕皆尘土！闲愁最苦！休去倚危栏，斜阳正在，烟柳断肠处。
余尝假酒于杨时可既而偿之时可不受因以诗见饷次其韵
赵鼎臣（宋代）

君家子云老无酒，好事时烦亲与旧。车边大腹载鸱夷，从事督邮无不受。

诸孙今复可怜人，官冷何尝堪炙手。家虽有酒不自持，横来浇我谈天口。
南乡子·十月小春天
甄良友（宋代）

十月小春天。放榜梅花作状元。会庆礼成三日後，生贤。第一龙飞不偶然。劝酒自弹弦。更着班衣寿老仙。见说海坛沙张也，明年。此夜休嗔我近前。
严陵钓台
齐己（唐代）

夫子垂竿处，空江照古台。无人更如此，白浪自成堆。

鹤静寻僧去，鱼狂入海回。登临秋值晚，树石尽多苔。
西郊社集赋得折荷缉寒袂
邓云霄（明代）

八月凉风至，骚人念授衣。皎皎绮纨子，袨服有光辉。

幽性厌游冶，华躬与俗违。嘉彼江中荷，亭亭出淤泥。

虚心兼直干，婀娜馀香披。剪为君子裳，雅尚正相宜。

绿云浮巧染，白纻扬轻丝。裁缝自洛女，制度倩湘妃。

飘飖鹤作骨，淡淡冰为肌。长啸秋江上，应无维鹈讥。

松花晚餐罢，跨鹿翳华芝。
句 其二
张元（宋代）

有心待搦月中兔，更向白云头上飞。
送薛玄卿归龙虎山
杨弘道（元代）

金门诏下羽人归，欲向山中采蕨薇。琥珀悬崖松树老，琅玕倚涧竹根稀。

高岩蓄雨星辰湿，古石悬云径路微。养性可无轩冕累，游尘元不涴仙衣。
杂述 其一
郑献甫（清代）

敝衣自多虱，荒池亦生鱼。一气化万物，可想鸿荒初。

开天必盘古，虽见前代书。抟人必女娲，谁育古皇与。

自从大始来，后实皆先虚。问其所以然，先生恐欺予。
送贾岩老还乡 其三
王十朋（宋代）

乃翁贤德冠吾乡，伯氏声名蔼上庠。更喜君如里曾子，少年孝义已非常。
西畴春望 其二
何绛（明代）

寥寥天地外，知己岂无人。对此閒田里，殊惭怀土身。

农夫分五谷，鸟语乱三春。俯仰诚难问，年华空复新。
再和宿囊山三首
刘克庄（宋代）

乞骸不作凝香守，掩鼻难随逐臭夫。
牛角书堪教村学，鱼羹饭胜食堂厨。
门无喜鹊传朝报，笥有悬鹑拆海图。
常敬渊明归去早，村翁晚始觉迷涂。
留花门
杜甫（唐代）

北门天骄子，饱肉气勇决。高秋马肥健，挟矢射汉月。

自古以为患，诗人厌薄伐。修德使其来，羁縻固不绝。

胡为倾国至，出入暗金阙。中原有驱除，隐忍用此物。

公主歌黄鹄，君王指白日。连云屯左辅，百里见积雪。

长戟鸟休飞，哀笳曙幽咽。田家最恐惧，麦倒桑枝折。

沙苑临清渭，泉香草丰洁。渡河不用船，千骑常撇烈。

胡尘逾太行，杂种抵京室。花门既须留，原野转萧瑟。
初冬
陆游（宋代）

志士逢秋已自伤，老人况复惜年光。
正看溪碓舂粳滑，又见山坡下麦忙。
桐落井床多槁叶，菊残衫袂尚余香。
读书有课真当勉，剩贮明膏伴夜长。
偈颂十八首
释道璨（宋代）

玉关度了久班师，犹向人前动鼓鼙。
只道马行荒草地，不知身已陷重围。
假山
齐己（唐代）

匡庐久别离，积翠杳天涯。静室曾图峭，幽亭复创奇。

典衣酬土价，择日运工时。信手成重叠，随心作蔽亏。

根盘惊院窄，顶耸讶檐卑。镇地那言重，当轩未厌危。

巨灵何忍擘，秦政肯轻移。晚觉莎烟触，寒闻竹籁吹。

蓝灰澄古色，泥水合凝滋。引看僧来数，牵吟客散迟。

九华浑仿佛，五老颇参差。蛛网藤萝挂，春霖瀑布垂。

加添双石笋，映带小莲池。旧说雷居士，曾闻远大师。

红霞中结社，白壁上题诗。顾此诚徒尔，劳心是妄为。

经营惭培塿，赏玩愧童儿。会入千峰去，闲踪任属谁。
丁香
陶弼（宋代）

万枝千叶递相貌，内结花心外结身。
草木至微犹有合，悲哉你子与君臣。
忽得京书有感
陆游（宋代）

白发苍颜七十翁，朽株枯木略相同。
如山储药难医拙，齐斗堆金不换穷。
昨梦已抛空劫外，残年全付醉眠中。
故人苦未知心事，一纸空烦寄断鸿。
望幸亭
储光羲（唐代）

五年一巡狩，西幸过东畿。周国易居守，周人多怨思。

君王敷惠政，程作贵从时。大厦非一木，沉沉临九逵。

庆云宿飞栋，嘉树罗青墀。疏屏宜朝享，方塘堪水嬉。

云中仰华盖，桁下望春旗。天意知如此，星言归洛师。
风流子·送春
李雯（清代）

谁教春去也？人间恨，何处问斜阳？见花褪残红，莺捎浓绿，思量阳事，尘海茫茫。芳心谢，锦梭停旧织，麝月懒新妆。杜宇数声，觉馀惊梦；碧栏三尺，空倚愁肠。
东君抛人易，回头处，犹是昔日池塘。留下长杨紫陌，付与谁行？想折柳声中，吹来不尽；落花影里，舞去还香。难把一樽轻送，多少暄凉。
荷叶杯
刘嗣绾（清代）

帘卷夕阳楼上，凝望。点点是归舟，分明秋字上心头。

那许不成愁。

说甚丹枫乌桕，消瘦。不似旧江干，晚鸦声苦雁声酸。

一派做荒寒。
晚眺
方岳（宋代）

晴沙漠漠水沄沄，更倚翠微搔白纷。
不可以风秋后叶，何伤於月晚来云。
忧时自有夔龙在，投老政须麛鹿群。
旋拾枯松浇瀑布，小奚亦足张吾军。
夜大雪歌
陆游（宋代）

朔风吹雪飞万里，三更蔌蔌鸣窗纸。
初疑天女下散花，复恐麻姑行掷米。
异哉冻砚已生冰，信矣重衾如泼水。
山中卧涧松竹折，庭前蔽地乌鸢死。
昨日之暖殊昏昏，桃李欲坼春满园。
阴阳错缪世或有，物穷则变古所言。
虽云明年幸一麦，冻馁沟壑知谁存？呜呼今夕之雪未足论，所忧明日嵼高塞门！
从陕至东京
白居易（唐代）

从陕至东京，山低路渐平。风光四百里，车马十三程。

花共垂鞭看，杯多并辔倾。笙歌与谈笑，随分自将行。
改唱
佚名（唐代）

张公吃酒李公颠，盛六生儿郑九怜。
舍下雄鸡失一足，街头小福拉三拳。
送学博刘宾墀先生之任祁阳
李之世（明代）

分符今作令，且喜近乡园。驿路通湘口，家山对郭门。

观风怜土壤，问俗谙方言。形胜荆吴会，鱼盐海市喧。

祁峰雄楚泽，汉派接淮源。露冕新游壮，探奇旧梦存。

蟾云频拄笏，爱日且娱萱。渐鼓南薰奏，还驱北阙辕。

香桥细雨过，青涧杂花繁。浯水漫郎宅，潇江帝子村。

公馀知有暇，佳胜可谁论。
颂古一百则
释正觉（宋代）

森罗万象许峥嵘，透脱无方碍眼睛。
扫彼门庭谁有力，隐人胸次自成情。
船横野渡涵秋碧，棹入芦花照雪明。
串锦老渔怀就市，飘飘一叶浪头行。
淳熙六年春帖子词 其三
崔敦诗（宋代）

今岁韶光好，田闾气象淳。政平无横赋，粟贱少穷民。
题秋江归棹图
潘高（明代）

枫叶潇潇柿叶稀，空江白浪拍长堤。逆风小橹愁无力，家在黄陵西更西。
过广安吊张才叔谏议
陆游（宋代）

春风疋马过孤城，欲吊先贤涕已倾。许国肺肝知激烈，照人眉宇尚峥嵘。

中原成败宁非数，后世忠邪自有评。叹息知人真未易，流芳遗臭尽书生。
龟峰宝塔
古文集（明代）

浮图突兀跨高峰，万古江山胜概同。曾倚危栏题姓字，此身如在半天中。
自四明回越宿通明堰下
赵鼎（宋代）

短棹还随海浪回，通明堰下小徘徊。东风吹落篷窗雨，点点春愁枕上来。
过孙员外蓝田山居
钱起（唐代）

不知香署客，谢病翠微间。去幄兰将老，辞车雉亦闲。

近窗云出洞，当户竹连山。对酒溪霞晚，家人采蕨还。
村北
方登峄（清代）

野旷朝霭清，峰高日半规。远风吹水气，澹林结幽姿。

策蹇访故人，村北路逶迤。碧阴漾千亩，凉露沁心脾。

刈麦走田父，妇子相追随。老翁欣得食，回头顾其儿。

大儿束麦把，小儿抱豆枝。歌笑偕邻叟，饮濯清湍湄。

留连缓去路，寓目心情怡。田间有真乐，朝市知者谁？
读史六首
苏辙（宋代）

桓文服荆楚，安取破国都。
孔明不料敌，一世空驰驱。
登岱
吕谦恒（清代）

烟岚雪瀑见鸿蒙，阊阖平分一气中。身倚青苍岩壑迥，目穷云水海天空。

鸡鸣半夜腾潮日，钟落层霄响涧风。七十二君劳想象，盘回辇路望巃嵷。
章几道将归小饮怀谢城父
叶梦得（宋代）

中年甚畏别交亲，况复云山旧结邻。涧谷何时同笑语，干戈已老更风尘。

少留对榻聊分坐，多病持杯漫几巡。贾傅长沙知健否，洞庭波浪渺无津。
三月二十五日饮方校书园十绝
刘克庄（宋代）

自古根深枝叶蕃，百年乔木到今存。
只留谏草传家世，莫着轺车辱户门。
鹧鸪天·弱质纤姿俪素妆
赵长卿（宋代）

弱质纤姿俪素妆。水沈山麝郁幽香。直疑姑射来天上，要恼人间傅粉郎。简酿酒，枕为囊。更馀风味胜糖霜。肯如红紫空姚冶，谩惹游蜂戏蝶忙。
招屈亭
汪遵（唐代）

三闾溺处杀怀王，感得荆人尽缟裳。

招屈亭边两重恨，远天秋色暮苍苍。
贺新郎（宋庵·访梅）
刘克庄（宋代）

鹊报千林喜。还猛省、谢家池馆，早寒天气。要与瑶姬叙离索，草草杯盘藉地。怅减尽、何郎才思。不愿玉堂并金屋，愿年年、岁岁花间醉。餐秀色，挹高致。

西园飞盖东山妓。问何如、半山雪里，孤山烟外。管甚夜深风露冷，人与长瓶共睡。任翠羽、枝头多事。老子平生无他过，为梅花、受取风流罪。簪白发，莫教坠。
八月二十五日过南豅
韩淲（宋代）

岩桂苦未花，寻香上扁舟。
溯洄得蹊间，微步理旧游。
鲜鲜见新枝，幽芳浩难收。
回首城市尘，所憩因少留。
宣庙太乙真人莲叶舟画为永寿王题
朱诚泳（明代）

水上飘飘一叶莲，真人宴坐稳于船。撑归泰华峰头月，梦入西湖镜里天。

冲浪不惊红雨乱，忘机常对白鸥眠。鼎湖龙去仙踪远，遗泽空存御笔鲜。
散慵
罗公升（宋代）

散慵陟岚岭，恰与落日平。
天秋万宇淡，尽见山水情。
遥烟破众寂，危花疑月明。
川原自潇洒，衣袂皆风声。
鉴空识本性，凭高失平生。
苍然暮色合，兴尽心复惊。
谒易司谏 其一
刘过（宋代）

已死奸谀老舐牛，非才讵可镇西州。豺狼逐去群狐惧，鸷鸟虽多一鹗秋。

天下孤寒有生意，诸蕃元帅为清修。太平更有当年事，未可廉纤只么休。
偈颂九十三首
释梵琮（宋代）

今朝正月一，万事从头吉。
和气暖如春，世味甜如蜜。
日月往复来，光阴不相失。
用汪彦章内翰诸公韵二首呈信安 其一
仲并（宋代）

勋业皋夔前后身，门从罗雀厌蹄轮。旌麾亟解江城守，丘壑苦留廊庙人。

禅观起侵千嶂晓，篇章分与万家春。要将姓字誇今古，史笔何人似获麟。
次韵受益题荆浩太行山洪谷图五言
方回（元代）

画闻与画见，巧拙不同科。
譬如未入蜀，想像图岷峨。
可以欺他人，不可欺东坡。
又如写神女，瞥然巫山阿。
宋玉一点笔，眸子横清波。
上党太行山，怀孟逾黄河。
水落天井关，长剑垂新磨。
昌黎寻李愿，借车方口过。
劈斫开崖壁，巨扁侔斧戈。
荆浩家其间，烟霞恣麾呵。
亲见胜剽闻，胸次所得多。
天亦宝此画，易世终无他。
退之太行诗，幼诵今鬓皤。
洪谷太行画，恍兮聊浩歌。
送齐上人游方
左纬（宋代）

往究一乘去，期明诸祖灯。远山衔落日，空谷响残冰。

离物心无染，谈经义有凭。世人多顶礼，为是右桥僧。
奉酬袭美秋晚见题二首
陆龟蒙（唐代）

为爱晚窗明，门前亦懒行。图书看得熟，邻里见还生。

鸟啄琴材响，僧传药味精。缘君多古思，携手上空城。

何事乐渔樵，巾车或倚桡。和诗盈古箧，赊酒半寒瓢。

失雨园蔬赤，无风蚛叶凋。清言一相遗，吾道未全消。
和李才甫先辈快阁五首
黄庭坚（宋代）

云横章贡雨翻盆，寺下江深水到门。
落日荷锄人著本，西风满地叶归根。
补史十忠诗·池州通判权州事赵公
刘壎（宋代）

若人作何状，立节乃殊伟。
人言此蜀珍，位卑名未起。
坐分秋浦月，摄此千里寄。
沙头风色恶，寒城凛弘峙。
吾闻开关迎，弃遁亦复耻。
兹惟城郭臣，大义吾知已。
间道走帛书，洒血别玉季。
细君绝可人，双飞同一死。
南八彼男儿，此妇乃如此。
骨朽香不废，吾诗当清史。
新篘浊醪味严劲饮数盏大醉醉中作此诗
李彭（宋代）

我生怜曲蘖，刚置自中年。破屋鸣春溜，阴崖响夜泉。

兴来犹味著，饮罢剩狂颠。但病无风韵，聊堪栩栩眠。
吐绶鸟词
刘禹锡（唐代）

越山有鸟翔寥廓，嗉中天绶光若若。越人偶见而奇之，

因名吐绶江南知。四明天姥神仙地，朱鸟星精钟异气。

赤玉雕成彪炳毛，红绡翦出玲珑翅。湖烟始开山日高，

迎风吐绶盘花绦。临波似染琅琊草，映叶疑开阿母桃。

花红草绿人间事，未若灵禽自然贵。鹤吐明珠暂报恩，

鹊衔金印空为瑞。春和秋霁野花开，玩景寻芳处处来。

翠幕雕笼非所慕，珠丸柘弹莫相猜。栖月啼烟凌缥缈，

高林先见金霞晓。三山仙路寄遥情，刷羽扬翘欲上征。

不学碧鸡依井络，愿随青鸟向层城。太液池中有黄鹄，

怜君长向高枝宿。如何一借羊角风，来听箫韶九成曲。
七夕穿针诗
刘遵（南北朝）

岁月如有意，情来不自禁。向光抽一缕，举袖弄双针。
卢夫人挽词
楼钥（宋代）

名族著岗头，幽闺女教修。
良人惊梦蝶，众子慕桑鸠。
物化了难问，壶彜谁为牧。
于公有佳兆，衮衮看公侯。
木兰花
李商隐（唐代）

洞庭波冷晓侵云，日日征帆送远人。

几度木兰舟上望，不知元是此花身。
江亭饯别（一作宴饯，一作江亭宴）
薛涛（唐代）

绿沼红泥物象幽，范汪兼倅李并州。

离亭急管四更后，不见公车心独愁。
醉歌
汪元量（宋代）

六宫宫女泪涟涟，事主谁知不尽年。
太后传宣许降国，伯颜丞相到帘前。
经李翰林墓
殷文圭（唐代）

诗中日月酒中仙，平地雄飞上九天。身谪蓬莱金籍外，

宝装方丈玉堂前。虎靴醉索将军脱，鸿笔悲无令子传。

十字遗碑三尺墓，只应吟客吊秋烟。
过伯乐庙
强至（宋代）

庙下孤坟偿是非，坏檐仄柱若凭依。
门前过马空骧首，那得当年一顾归。
杂歌谣辞。步虚词
顾况（唐代）

回步游三洞，清心礼七真。飞符超羽翼，禁火醮星辰。

残药沾鸡犬，灵香出凤麟。壶中无窄处，愿得一容身。
题马和之画四小景
杨娃（宋代）

人道中秋明月好，欲邀同赏意如何。
华阳洞裹秋坛上，今夜清光此处多。
叹古人读书二首 其一
胡居仁（明代）

圣贤文字传千载，不遇程朱怎柰何。刺股悬梁辛苦志，其如一敬得功多。
州宅杂咏 无隐斋
王十朋（宋代）

勿谓江湖远，长如天日临。事君何敢隐，中外一般心。
超览堂
徐大忠（宋代）

君候雅有博大见，胸次不使倥偬蚀。
一朝放步城东南，超然神会而心得。
咄嗟高栋倚层空，振古奇观今未识。
桃花春暖意如迷，冻雨声来云泼墨。
天青一纸雁横书，雪白千林梅着争。
四筵有客无留觞，万事不来咸得职。
鸿笔昭代今文宗，危言劘上古遗直。
愿冯英略决筹帷，净扫妖气清八极。
缘知此景不须恋，留与邦人勤爱惜。
小桧
韩琦（宋代）

小桧新移近曲栏，养成隆栋亦非难。
当轩不是怜苍翠，只要人知耐岁寒。
秦国夫人挽辞安门下母二首 其一
晁补之（宋代）

瓜瓞传仙裔，鸤鸠媲积功。龙章看子贵，鹤发与夫同。

褕翟丹青里，珠襦鼓吹中。秋原送车泪，斜日起西风。
韩信反汉
张洵佳（清代）

韩信反汉诛，千载多怜恕。私与陈豨言，一室无人预。

谁闻谁见之，而作造反据。况乎居京师，兵权已尽去。

党羽结何人，兵械藏何处。岂率数家僮，能将长安踞。

其实帝出征，设计事前豫。特假吕雉手，宫门伏刀锯。

舍人外间告，萧相暗中助。冤酷甚黔彭，我为呼天吁。
游白云观遇钟了髻
王世贞（明代）

行散到古院，翛然遇真师。落日澹眉宇，清霜疏鬓丝。

饭温初煮石，丹冷旧封泥。嗒坐浑无语，蝉声秋树枝。
和陈州田舍人留别
王禹偁（宋代）

颁条京辅近吾君，政术高于召信臣。
道服日斜披鹤氅，药畦春暖步龙鳞。
归朝莫指三年调，化俗应苏一郡人。
愿作淮阳去思颂，与君刊石慰陈民。
第六十五大随證龟颂
释义青（宋代）

六耳同谋事可成，直言方表赤心人。

室中灯焰谁来拨，白发童儿两鬓新。
慧庆寺玉兰记
戴名世（清代）

慧庆寺距阊门四五里而遥，地僻而鲜居人，其西南及北，皆为僻野。岁癸未、甲申间，秀水朱竹垞先生赁僧房数间，著书于此。先生旧太史，有名声，又为巡抚宋公重客，宋公时时造焉。于是苏之人士以大府重客故，载酒来访者不绝，而慧庆玉兰之名，一时大著。

玉兰在佛殿下，凡二株，高数丈，盖二百年物。花开时，茂密繁多，望之如雪。虎丘亦有玉兰一株，为人所称。虎丘繁华之地，游人杂沓，花易得名，其实不及慧庆远甚。然非朱先生以太史而为重客，则慧庆之玉兰，竟未有知者。久之，先生去，寺门昼闭，无复有人为看花来者。

余寓舍距慧庆一里许，岁丁亥春二月，余昼闲无事，独行野外，因叩门而入。时玉兰方开，茂密如曩时。余叹花之开谢，自有其时，其气机各适其所自然，原与人世无涉，不以人之知不知而为盛衰也。今虎丘之玉兰，意象渐衰，而在慧庆者如故，亦以见虚名之不足恃，而幽潜者之可久也。花虽微，而物理有可感者，故记之。
栈中杂诗 其一
黄河清（清代）

入栈始益门，日与平地远。山深箐复密，时就茅店饭。

崖腹泄云封，壑隙奔雷辊。万盘梯青冥，一窍凿混沌。

俯窥怪鸟巢，横穴猛兽圈。人肖木皮瘿，石斗铁蹄踠。

壮哉淮阴侯，汉道首开垦。放翁志亦豪，秋风思磨盾。

慷慨怀昔人，努力上修阪。